‘Stop rasseplan met entstowwe’ – Solidariteit(Argieffoto ter illustrasie: Ted S. Warren/AP) Solidariteit het Woensdag ’n brief aan die nasionale bevelsraad gestuur oor pres. Cyril Ramaphosa se aankondiging dat die entstof-uitrolplan op grond van ras sal geskied. In die brief spreek die organisasie hom daarteen uit dat die bevelsraad die pandemie uitbuit om die regering se ras-ideologie te bevorder in plaas daarvan om lewens te red. Die brief lig onder meer die regering se planne uit om Swart Ekonomiese Bemagtiging (SEB) te gebruik om die entstofplan te implementeer. Dit volg nadat Ramaphosa verlede week tydens ŉ virtuele vergadering tussen die ANC se top-ses en die Progressive Business Forum gesê het dat die verspreiding van entstowwe geleentheid vir swart bemagtiging gaan bied. “In werklikheid beklemtoon hierdie aankondiging dat die regering van mening is dat sommige groepe in die samelewing die pandemie as ŉ geldmaakgeleentheid moet sien,” sê dr. Dirk Hermann, bestuurshoof van Solidariteit. “Die president het hom vroeër uitgespreek teen individue wat ten tye van die pandemie na vore getree het – en veral uit die verskaffing van persoonlike beskermingsdrag (PPE) en skandalige voedseltenders – onregverdige voordeel getrek het. Nou moedig hy juis onregverdige bevoordeling aan met die entstofplan en SEB.” Maroela Media het vroeër berig dat Solidariteit Dinsdag reeds ŉ skrywe aan die Wêreldgesondheidsorganisasie (WGO) gerig het om dié liggaam in kennis te stel dat die regering se entstofplan op ras gebaseer is. Hy het ook die WGO gevra om in hierdie aangeleentheid in te gryp om sulke diskriminasie te stuit. Solidariteit is van mening dat geen diskriminasie van enige aard moet plaasvind nie, veral nie tydens die ramptoestand nie. “Die ANC stel ras bo alles, selfs in ŉ tyd waarin mense se lewens in gevaar is. Sy optrede is onverskoonbaar. Hy fokus nie daarop om alle burgers ’n gelyke kans te gee en lewens te red nie, maar besluit eerder om die geleentheid te misbruik om sy ras-ideologie af te dwing en sommiges in staat te stel om hulself te verryk,” sê Hermann. “Volgens die regering kan bykans alle regte tydens ŉ ramptoestand ingeperk word, maar klaarblyklik nie hul obsessie met ras nie. Hierdie rasmalligheid mag nie bo gesondheid geplaas word nie.”